寄李輈侍郎
作者：賈島
朝代：唐

paragraphs: 終過盟津書，分明夢不虛。
人從清渭別，地隔太行餘。
賓幕誰嫌靜，公門但晏如。
櫑鞞乾霹靂，斜漢溼蟾蜍。
追琢垂今後，敦龐得古初。
井臺憐操築，漳岸想丕疏。
亦冀鏗珉珮，終當直石渠。
此身多抱疾，幽里近營居。
憶漱蘇門澗，經浮楚澤瀦。
松栽侵古影，葷斷尚芹葅。
語嘿曾延接，心源離滓淤。
誰言姓琴氏，獨跨角生魚。